text: 27-årig slog politibetjent ned 
  02 december 2017 kl. 08.53
  En politibetjent blev lørdag morgen slået ned af en 27-årig mand, da han var på patrulje i Esbjerg. 
  Lørdag morgen sluttede arbejdsdagen brat for en politibetjent, da han fik et knytnæveslag i ansigtet. Politibetjenten var sendt ud til Stormgade i Esbjerg for at stoppe en 27-årig mand, der gik på vejen.
  - Han trækker manden ind til siden og får de oplysninger fra ham, vi altid får, siger vagtchef Søren Strægaard, Syd- og Sønderjyllands Politi, til TV SYD.
  Politibetjenten tog fat i armen på den 27-årige. Betjenten fortalte ham, at han skulle blive på stedet. Derefter blev politibetjenten slået ned.
  - Den 27-årige giver ham et knytnæveslag i ansigtet helt umotiveret uden nogen varsel, siger vagtchefen.
  Den 27-årige mand kommer fra Varde-området, og han blev straks anholdt. Manden var lørdag ved ni-tiden stadig i politiets varetægt og ventede på at blive sigtet og afhørt. 
  Politibetjenten kom ikke alvorligt til skade, men han blev sendt hjem og er nu sygemeldt.
  